## Alumnes de centres escolars de Massanassa, la Torre, Alfafar i Benetússer reben targetes nadalenques de xiquets mexicans

*** S’han entregat més de 600 felicitacions de Nadal escrites per alumnes de col·legis espanyols a Mèxic i enviades a través de l’ambaixada de Mèxic a Madrid
* El secretari autonòmic d’Educació ha portat les targetes al CEIP Padre Manjón, el CEIP Lluís Vives de Massanassa i els IES d’Alfafar i Benetússer**

El secretari autonòmic d’Educació, Daniel McEvoy, ha entregat a alumnes de centres afectats per la riuada més de 600 felicitacions de Nadal escrites per xiquets mexicans i enviades a través de l’ambaixada de Mèxic a Madrid.

McEvoy ha visitat dos centres d’Educació Infantil i Primària (CEIP), el CEIP Padre Manjón en la pedania de la Torre a València i el CEIP Lluís Vives de Massanassa, l’alumnat del qual està reubicat temporalment en l’antiga Escola de Magisteri de València.

Durant les visites s’han entregat targetes nadalenques a alumnes escrites per alumnes de la seua mateixa edat que es troben en centres educatius espanyols a Mèxic.

En concret, en el CEIP Padre Manjón s’han repartit un total de 159 postals entre alumnes de preescolar, quint i sext de primària. En el cas de l’alumnat del CEIP Lluís Vives de Massanassa han rebut 138 targetes els alumnes de quart i sext de primària.

Així mateix, este divendres s’han repartit més targetes nadalenques a alumnes d’instituts d’Alfafar i Benetússer. Així, en l’IES 25 d’abril d’Alfafar s’han entregat als 53 alumnes de primer de Batxillerat de l’IES 25 d’abril d’Alfafar i 100 als de primer de l’ESO.

D’altra banda, en l’IES María Carbonell i Sánchez de Benetússer s’han repartit 78 postals entre l’alumnat de primer de l’ESO i 79 més entre l’alumnat de primer de Batxillerat.

El secretari autonòmic d’Educació ha agraït la iniciativa i ha posat de manifest que les inundacions del passat 29 d’octubre a València han arribat fins a països com Mèxic, “a on xiquets sensibilitzats amb la situació han volgut tindre un gest bonic amb els xiquets valencians afectats per la riuada i cada un ha enviat un missatge de suport i solidaritat a un altre xiquet de la seua mateixa edat”.

Fecha: 20/12/2024